APSTIPRINĀTAS

Daugavpils pilsētas domes iepirkuma komisijas

2018.gada 27.decembra sēdē, prot.Nr.2

**ATKLĀTS KONKURSS**

**“Iekštelpu alternatīvo sporta veidu centra ierīkošana Stacijas iela 129A, Daugavpilī”**

**identifikācijas Nr.DPD 2018/184**

**ATBILDES UZ PRETENDENTU JAUTĀJUMIEM NR. 1**

Daugavpils pilsētas domes iepirkumu komisija 2018.gada 27.decembra sēdē (prot.Nr.2) ir izskatījusi pretendenta uzdoto jautājumu par atklātā konkursa „Iekštelpu alternatīvo sporta veidu centra ierīkošana Stacijas iela 129A, Daugavpilī”, (iepirkuma identifikācijas numurs DPD 2018/184) Nolikumu:

**Jautājums:**

“*Vai jūsuprāt ir šaubas par iepirkuma uzvarētāju konkursā par Iekštelpu alternatīvo sporta veidu centra ierīkošana Stacijas ielā 129A, Daugavpilī, ja iepirkums notiek pēc SIA City Playground (Mind ramps) skicēm.*

*Iepirkums nav sadalīts daļās, liedzot piedalīties uzņēmumiem, kuri specializējušiem, piemēram, kāpšanas sienu izgatavošanā. Iepirkuma īsais termiņš (11.01.2019 – t.i. 10 darbadienas) un dokumentācijas apjoms faktiski ļauj piedalīties tikai uzņēmumam, kurš jau iepriekš zināja par šāda iepirkuma izsludināšanu.”*

**Atbilde:**

Iepirkumam pievienotie meta materiāli piedāvājuma sagatavošanas posmā ir izmantojami tikai un vienīgi sporta aktivitāšu zonu plāna izstrādei un tiem ir vizuāla nozīme, veicamie darbi un apjomi ir norādīti tehniskajā specifikācijā.

Par nekorektu uzskatāms apgalvojums, ka Iepirkums nav sadalīts daļās, liedzot piedalīties uzņēmumiem, kuri specializējušiem, piemēram, kāpšanas sienu izgatavošanā. Nolikuma 67.punkts paredz, ka *pretendents līguma izpildē var piesaistīt apakšuzņēmējus, norādot savā piedāvājumā visus tos apakšuzņēmējus, kuru veicamo būvdarbu vai sniedzamo pakalpojumu vērtība ir 10 % (desmit procenti) no kopējās iepirkuma līguma vērtības vai lielāka, un katram šādam apakšuzņēmējam izpildei nododamo iepirkuma līguma daļu.* Kā arī Nolikuma 66.punkts paredz*, ka piedāvājumu var iesniegt piegādātāju apvienība.* *Ja piedāvājumu iesniedz piegādātāju apvienība, pieredzi pretendents kā piegādātāju apvienība var apliecināt kopumā, proti, jebkurš piegādātāju apvienības dalībnieks.* Savukārt, atbilstoši nolikuma 65.punktam*, pretendents var balstīties uz citu personu tehniskajām un profesionālajām iespējām, ja tas ir nepieciešams konkrētā iepirkuma līguma izpildei. Šādā gadījumā pretendents pierāda pasūtītājam, ka tā rīcībā būs nepieciešamie resursi, iesniedzot šo personu apliecinājumu vai vienošanos par nepieciešamo resursu nodošanu pretendenta rīcībā.*

Saskaņā ar Ministru kabineta 2017.gada 28.februāra noteikumu Nr. 107 “Iepirkuma procedūru un metu konkursu norises kārtība” 3.punktu, pieteikumu iesniegšanas minimālais termiņš ir 20 dienas pēc dienas, kad publicēts paziņojums par līgumu Iepirkumu uzraudzības biroja tīmekļvietnē, ja paredzamā līgumcena ir mazāka par Ministru kabineta noteiktajām līgumcenu robežvērtībām. Ministru kabineta noteikumi nosaka iesniegšanas termiņu dienās, nevis darba dienās, līdz ar to brīvdienām un svētku dienām nav tiesiskas nozīmes. Pasūtītājs jau sākotnēji ir noteicis garāku piedāvājumu iesniegšanas termiņu, nekā paredz Ministru kabineta noteikumi – 22 dienas. Turklāt Atklāts konkurss „Iekštelpu alternatīvo sporta veidu centra ierīkošana Stacijas ielā 129A, Daugavpilī.” ir izsludināts atkārtoti.

Iepirkuma komisija